รู้จัก Yggdrazil Group เจ้าของธุรกิจแอนิเมชันและเกม สัญชาติไทย
Yggdrazil Group มีความเป็นมาอย่างไร ? ลงทุนแมนจะเล่าให้ฟัง
22 เม.ย. 2565

รู้จัก Yggdrazil Group เจ้าของธุรกิจแอนิเมชันและเกม สัญชาติไทย /โดย ลงทุนแมน
หากพูดถึงอุตสาหกรรมที่มีโอกาสเติบโตได้อีกมากในอนาคต กลุ่มธุรกิจคอมพิวเตอร์กราฟิกและเกม เรียกได้ว่าเป็นหนึ่งในอุตสาหกรรมที่น่าจับตามอง
รู้หรือไม่ว่าในตลาดหลักทรัพย์แห่งประเทศไทย ก็มีธุรกิจที่ว่านี้อยู่เหมือนกัน นั่นก็คือ “Yggdrazil Group” 
ซึ่งเป็นผู้พัฒนาเกม Home Sweet Home เกมแนวผจญภัยสยองขวัญ ที่มีผู้เล่นกว่า 141 ประเทศทั่วโลก ปัจจุบัน บริษัทแห่งนี้ มีมูลค่าราว 7,000 ล้านบาท
แล้ว Yggdrazil Group มีความเป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จุดเริ่มต้นของ Yggdrazil Group มาจากคุณธนัช จุวิวัฒน์
โดยหลังจากที่เขาจบการศึกษาจากคณะนิเทศศาสตร์ สาขาโฆษณา มหาวิทยาลัยกรุงเทพ
คุณธนัช ก็ได้เก็บเกี่ยวประสบการณ์อยู่นานหลายปี กับบริษัทคอมพิวเตอร์กราฟิก ซึ่งก็ได้รับผิดชอบเกี่ยวกับงานด้านโฆษณา รายการโทรทัศน์ และแอนิเมชัน
และด้วย ณ เวลานั้น หรือราว 20 ปีก่อน บุคลากรที่มีความรู้ด้านคอมพิวเตอร์กราฟิกของประเทศ เรียกได้ว่ายังคงมีอยู่อย่างจำกัด
เขาจึงได้มีโอกาสไปเป็นอาจารย์พิเศษในมหาวิทยาลัย สอนเกี่ยวกับคอมพิวเตอร์กราฟิก และวิชวลเอฟเฟกต์
ที่นั่นเอง ที่เขาได้มีโอกาสมาพบกับคุณศรุต ทับลอย โดยทั้งสองคนก็มีแนวคิดเหมือนกัน คือต้องการให้งานด้านคอมพิวเตอร์กราฟิกของคนไทย เป็นที่ยอมรับในระดับโลก
จนเป็นที่มาของการก่อตั้งบริษัท Yggdrazil Group ในปี 2552
โดยในช่วงแรก บริษัทประกอบธุรกิจตัดต่อภาพนิ่งและภาพเคลื่อนไหว เกี่ยวกับงานโฆษณาและภาพยนตร์เท่านั้น
ก่อนที่ในเวลาต่อมา บริษัทก็ได้ต่อยอดไปยังธุรกิจที่สามารถเพิ่มมูลค่ามากขึ้น อย่างการออกแบบ และจัดทำคอมพิวเตอร์กราฟิก เกี่ยวกับงานภาพยนตร์ แอนิเมชัน และเกม
ซึ่งผลงานที่ Yggdrazil Group เข้าไปมีส่วนร่วม และอยู่เบื้องหลังความสำเร็จ ที่หลายคนน่าจะเคยเห็นผ่านตากันมาบ้าง ยกตัวอย่างก็เช่น ภาพยนตร์เรื่อง Homestay ภาพยนตร์เรื่อง Final Fantasy XV และซีรีส์เคว้ง
ในขณะเดียวกัน ภาคธุรกิจเกมคอมพิวเตอร์ก็จะมี Home Sweet Home เกมแนวผจญภัยสยองขวัญ ที่อิงกับความเชื่อวัฒนธรรมไทย
ที่ได้แทรกเอกลักษณ์ความเป็นไทยในเนื้อหาของเกม ให้เป็นที่รู้จักไปทั่วโลก แถมยังเป็นเกมแรกที่เป็นทรัพย์สินทางปัญญาของทาง Yggdrazil Group อีกด้วย
Yggdrazil Group ใช้เวลาในการพัฒนาเกม Home Sweet Home อยู่หลายปี 
จนสามารถวางจำหน่ายได้สำเร็จ เมื่อปลายปี 2560 ผ่านช่องทาง Steam แพลตฟอร์มซื้อขายเกมชื่อดังระดับโลก โดยเกม Home Sweet Home ได้รับคะแนนจากเหล่าเกมเมอร์บน Steam สูงถึง 9 คะแนนจากคะแนนเต็ม 10 คะแนนเลยทีเดียว
ด้วยผลการตอบรับที่ดีจากเหล่าเกมเมอร์ Yggdrazil Group จึงได้มีการต่อยอดเกม Home Sweet Home 
โดยได้ว่าจ้างบริษัทที่มีความเชี่ยวชาญ
เพื่อแปลงระบบเกมให้สามารถรองรับกับเครื่องเล่นวิดีโอเกมเพิ่มเติม เช่น Playstation 4, Playstation VR และ Xbox One อีกด้วย
รวมถึงยังมีการพัฒนาเกม Home Sweet Home อย่างต่อเนื่อง ตามมาด้วยภาคต่ออย่าง Home Sweet Home 2
และ Home Sweet Home Survive ซึ่งวางจำหน่ายไปแล้วเมื่อต้นปี 2564
เราลองมาดูผลประกอบการที่ผ่านมากันบ้าง
 
ปี 2562 รายได้ 197 ล้านบาท กำไร 49 ล้านบาท
ปี 2563 รายได้ 228 ล้านบาท กำไร 57 ล้านบาท
ปี 2564 รายได้ 288 ล้านบาท กำไร 112 ล้านบาท
คิดเป็นรายได้เติบโตเฉลี่ย 21% ต่อปี 
กำไรเติบโตเฉลี่ย 52% ต่อปี
โดยหากเรามาดูที่โครงสร้างรายได้ของบริษัท ก็จะมาจาก
- โฆษณาและภาพยนตร์ 38%
- ภาพยนตร์แอนิเมชัน 37%
- เกมและอินโนเวชัน 24%
- อื่น ๆ 1%
ในขณะที่ บริษัทมีสัดส่วนรายได้จากในประเทศไทย 32% และจากต่างประเทศ 68%
ก็เรียกได้ว่าหลายธุรกิจของ Yggdrazil Group ทั้งแอนิเมชันและเกม เราจะเห็นได้ไม่บ่อยนักที่จะใหญ่พอ จนสามารถจดทะเบียนเข้ามาอยู่ในตลาดหลักทรัพย์แห่งประเทศไทย
และจากจุดเริ่มต้นการวางจำหน่ายเกม Home Sweet Home เมื่อ 5 ปีก่อน Yggdrazil Group สามารถนำกระแสความนิยมในเกม Home Sweet Home มาต่อยอดด้วยการสร้างภาคต่อได้อย่างต่อเนื่อง และยังขยายช่องทางให้รองรับกับเครื่องเล่นวิดีโอเกมอื่น นอกเหนือจากเกมคอมพิวเตอร์
โดยในปีที่ผ่านมา ก็ได้มีการวางจำหน่ายเกม Home Sweet Home Survive ซึ่งมียอดดาวน์โหลดเกมกว่า 150,000 ครั้ง จากเกมเมอร์ทั่วโลก ส่งผลให้รายได้ทั้งปีในส่วนของธุรกิจเกมและอินโนเวชัน มีการเติบโตสูงมาก เกือบ 300% จากปีก่อน
ซึ่ง Yggdrazil Group ยังมีแผนงานในอนาคตที่จะนำเกม Home Sweet Home Survive แปลงเป็นเกมบนสมาร์ตโฟนอีกด้วย
ก็ต้องบอกว่า โอกาสของตลาดเกมสมาร์ตโฟนทั่วโลก กำลังอยู่ในช่วงของการเติบโต 
สะท้อนให้เห็นจากปีที่แล้ว มูลค่าตลาดเกมบนมือถือ มีมูลค่ามากกว่า 2.73 ล้านล้านบาท 
ซึ่งคิดเป็นเกือบครึ่งหนึ่ง ของมูลค่าตลาดเกมทั้งหมดเลยทีเดียว
นอกจากนี้ Yggdrazil Group ยังอยู่ระหว่างพัฒนาเกมใหม่ รวมถึงการสร้างพันธมิตรที่จะเข้ามาช่วยเสริมศักยภาพทางธุรกิจ เพื่อสร้างโอกาสการเติบโตในอนาคตอีกด้วย
ก็น่าติดตามต่อเหมือนกันว่า Yggdrazil Group บริษัทสัญชาติไทยรายนี้
ที่เรียกได้ว่าทำธุรกิจอยู่ในอุตสาหกรรมแห่งอนาคต จะสามารถเติบโตบนเวทีโลก ได้อีกมากน้อยแค่ไหน..
หมายเหตุ: บทความนี้ไม่ได้ชี้นำให้ซื้อหุ้นตัวนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-รายงานประจำปีบริษัทปี 2564